|  |
| --- |
| **Energistyrelsen**Carsten Niebuhrs Gade 431577 København VEns@ens.dkkriegersflak@ens.dk |

|  |  |
| --- | --- |
| **Høringssvar af Offentlig høring af tillæg til VVM-redegørelse for Kriegers Flak Havvindmøllepark** | 17. december 2019Ref.: HSL |

Journalnummer 2019-95056

Danmarks Fiskeriforening PO (DFPO) har følgende bemærkninger til høringen.

Farvandene omkring Danmark bliver for hvert år der går, i stadig højere grad benyttet, af en lang række af forskellige aktiviteter. Vindkraft på havet fylder stadig mere og mere i den sammenhæng, og det er ikke længere ubetydelige arealer, de forskellige havvindmølleparker optager og samtidig lægger beslag på. Det forholder sig desværre således at planlægningen og selve udførelsen af havvindmølleparker i Danmark, i stadig mindre grad, tager hensyn til de aktiviteter der allerede foregår i områderne. Som processen er i dag sikres det ikke på nogen måde, at der prioriteres en sameksistens mellem f.eks. erhvervsfiskeri og udbygningen af havvindmølleparker, selvom det relativt nemt kunne lade sig gøre, og det er en skam! Der optimeres udelukkende på økonomien i de enkelte projekter, typisk i forhold til vanddybde og vindstyrke, samt optimal opstillings mønster i forhold til den sidste nye viden på området, der dog hele tiden ser ud til at ændre sig. DFPO oplever desværre gang på gang, at der overhoved ikke tages hensyn til nationale fiskeriinteresser i projekterne og det vil på sigt, resultere i at områderne ikke udnyttes optimalt.

Danmarks kommende havplan ligger netop op til at udnytte de danske havområder så optimalt som muligt og samtidig sikre sameksistensen, mellem de forskellige erhverv/aktiviteter på havet, hvilket også burde gælde for den stadig stigende kapacitet af vindkraft der etableres i Danmark.

Som det fremgår af rapporten, udnytter detailprojektet et areal på 129 km2 til opstilling af møller. Til sammenligning dækker VVM-redegørelsens opstillingsmønstre for hhv. 3 MW og 10 MW arealer hhv. 96 km2 og 85 km2. Opstillingsmønstret for 8,4 MW vindmøller benytter altså 33 km2 og 44 km2 større arealer, end der er forudsat udnyttet i VVM-redegørelsens opstillingsmønstre for hhv. 3 MW og 10 MW møller. De konkrete opstillingsmønstre udnytter hhv. 98%, 73 % og 64 % af det maksimalt tilladeligt udnyttede areal på 132 km2 jf. etableringstilladelsen.

Det er bekymrende for DFPO at opstillingen af 8,4 MW møller optager et så stort areal når VVM-redegørelsens bud på 10 MW møller kun var 96 km2. Det opstillingsmønster koncessionshaver er kommet frem til, fylder stort set hele området og optager også arealerne på dybder vanddybde. Det er tydeligt at opstillingsmønster kun tjener et formål og det er at optimere den potentielle indtjening for koncessionshaver, uden på nogen måde at tage hensyn til andre erhverv og deres aktiviteter. Danske fiskere har flere trawlruter på Kriegers flak der vil blive ødelagt hvis det forelagte opstillingsmønster følges. DFPO håber derfor meget på at fiskerierhvervet vil blive hørt i forhold til at ændre positionen for enkelte møller og derved tilgodese fiskeriet bare en lille smule.

Det er konkluderet i tillægget til VVM rapporten at ” *Idet detailprojektet baseret på 8,4 MW vindmøller også opstilles indenfor undersøgelsesområdet vil vurderingen af havmølleparkens virkninger på kommercielt fiskeri som gennemført i VVM-redegørelsen også være gældende for detailprojekt. Det kan derfor afvises, at detailprojektet vil medføre væsentlige virkninger på kommercielt fiskeri.”*

I den oprindelige VVM rapport for Kriegers Flak Havmøllepark, Del 3: Det marine miljø nævnes det under afsnit 22.1.9 Kommercielt fiskeri:

*”Etableringen af Kriegers Flak Havmøllepark, eventuelt også af havmølleparker på svensk og tysk side, og en eventuel sideløbende råstofindvinding centralt i undersøgelsesområdet vil samlet set påføre dansk fiskeri betydende gener i form af forstyrrelser, periodiske adgangsbegrænsninger og indskrænkede manøvremuligheder.*

*I driftsfasen vil det blive muligt at fiske med trawl i dele af undersøgelsesområdet, men de kombinerede fiskeribegrænsninger i henholdsvis de tyske og danske havmølleparker, og eventuelt også en svensk havmøllepark, vil reducere fiskerimulighederne for danske fiskere væsentligt i hele Kriegers Flak-området. Især den tyske Baltic II og en mulig svensk havmøllepark vil blokere vigtige trawlruter henholdsvis sydøst og nordøst for Kriegers Flak Havmøllepark. Påvirkningen af fiskeriet kan mindskes, såfremt der tages særlige hensyn til fiskeriet ved for eksempel at ophæve fiskeriforbuddet i anlægsfasen i dele af kabelkorridoren eller havmølleparken, hvor der ikke arbejdes, og ved at tillade fiskeri hen over ilandføringskablerne i driftsfasen. Der vil i alle tilfælde være tale om velkendte foranstaltninger, som anvendes i andre, tilsvarende projekter.”*

De to udsagn er ret modstridende, hvilket vidner om en meget mangelfuld opgørelse af fiskeriets udbredelse og gener i forbindelse med udbygningen af Kriegers Flak i Østersøen. I forhold til den stadig stigende interesse for udnyttelse af hav vind, skal det sikres at de ”gamle” erhverv som fiskeriet, stadig kan foregå, hvor det giver mest mulig mening, hvilket er i de områder hvor fiskene opholder sig.

Det er afgørende for fiskeriet at der anvendes afværgeforstaltninger i forhold til netop at sikre sameksistensen og en optimal udnyttelse af Danmarks havområder. DFPO vil derfor gerne opfordre til følgende:

* Ved udpegelse af områder til havvindmøller tages der hensyn til vigtige fiskeriområder.
* Energistyrelsen stiller som vilkår at alt fiskeri skal kunne foregå i parken i drift perioden. Her menes både aktive redskaber som trawl og passive redskaber som garn.
* Kabler mellem møllerne nedgraves til en dybde der sikre at der kan trawles over disse.
* Møllerne opstilles i dialog med fiskerierhvervet, så der tages hensyn til vigtige fiskeriområder/trawlruter.
* Koncessionshaver søger dispensation fra kabelbekendtgørelsen for alle kabler i havvindmølleparken, så der kan fiskes over disse.

Selve processen med udbygning af havvindmølleparker i Danmark har ændret sig meget over årene. For år tilbage var det muligt for fiskeri erhvervet at blive hørt og der blev også flyttet et par møller hist og pist, der betød en kæmpe forskel for det videre fiskeri i og omkring de specifikke havvindmølleparker. I dag præsenteres erhvervet typisk for en færdig opstillingsplan hvor nogle ingeniører har udregnet de optimale opstillingsmønstre, i forhold til vindforhold, vanddybde, havbunden og sejlruter, uden nogle som helst hensyn til fiskeriet. Danmarks havplanlægning tilsigter at nødvendige hensyn tages til de forskellige aktiviteter der findes i farvandene omkring Danmark. Danmarks Fiskeriforening håber meget på, at det betyder, at der for fremtiden laves intelligente løsninger og vilkår når havvindmølleparker etableres, der sikre sameksistensen mellem de forskellige erhverv.

Henrik S. Lund

Biolog

Danmarks Fiskeriforening PO